section_heading: Životopis
paragraph_text: Studirala je glasovir u klasi Svetislava Stančića na Muzičkoj akademiji u Zagrebu i diplomirala 1929. godine (pedagoški i umjetnički smjer). God. 1930/31. predavala je glasovir u srednjoj muzičkoj školi Državne muzičke akademije u Zagrebu. Od 1947. do 1956. godine bila je profesor na Muzičkoj školi u Sarajevu. Nakon osnivanja sarajevske Muzičke akademije (1955. godine), bila je stručni suradnik na glasovirskom odsjeku od 1956. godine do odlaska u mirovinu 1971. godine. U Sarajevu je usporedo razvila raznovrsnu i bogatu koncertnu djelatnost (1947. – 1971. godine): predstavila je dotad neuobičajene sadržaje kao što su izvedbe skladba pisanih za glasovir četveroručno (sa Sofijom Deželić) ili za dva glasovira (s Melitom Lorković), posebne glazbene tematske večeri (npr. Chopin s Ankom Humo) i sl. Nastupala je solistički (osobito zapažene interpretacije Schubertovih djela), kao glasovirski pratilac, također izvodeći nova domaća djela »muzikalno i tehnički briljantno« (I. Štajcer). Snimala je za Radio-Sarajevo, sudjelovala na komornim koncertima u manjim mjestima te bila redovit solist na simfonijskim koncertima u Dubrovniku i Mostaru (zapaženije su njezine izvedbe Beethovenova IV. glasovirskog koncerta i Franckovih Variations symphoniques). Djelujući kao koncertna pijanistica i iskusni pedagog u sarajevskoj i bosanskohercegovačkoj glazbenoj okolini, ugradila je svoju istančanu muzikalnost, znanje i tehničku spremu ne samo u koncertne nastupe već i u rad sa studentima te je tako znatno pridonijela tamošnjem kulturnom životu.<ref>LZMK / Hrvatski biografski leksikon: Debelić, Vlasta. Pristupljeno 16. listopada 2022.